**Ministru kabineta sēdes protokollēmuma projekta**

**“Par Ministru kabineta 2013.gada 29.oktobra sēdes protokollēmuma “Rīkojuma projekts “Par Latvijas Nacionālā valsts sporta centra “Mežaparks” un Tenisa centra “Lielupe” rekonstrukcijas projektiem paredzēto valsts budžeta ilgtermiņa saistību pārdali”” (prot. Nr.56 40.§) 2.punktā dotā uzdevuma atzīšanu par aktualitāti zaudējušu” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | 1. Ministru kabineta 2013.gada 29.oktobra sēdes protokollēmuma “Rīkojuma projekts “Par Latvijas Nacionālā valsts sporta centra “Mežaparks” un Tenisa centra “Lielupe” rekonstrukcijas projektiem paredzēto valsts budžeta ilgtermiņa saistību pārdali”” (prot. Nr.56 40.§) (turpmāk – Protokollēmums) 2.punktā Izglītības un zinātnes ministrijai (turpmāk – IZM) dotais uzdevums ir zaudējis aktualitāti.
2. Nepieciešamība nodrošināt piešķirto valsts budžeta līdzekļu izlietošanu atbilstoši paredzētam mērķim.
3. Latvijas Nacionālās sporta padomes 2014.gada 24.jūlija sēdē nolemtais (prot. Nr.3 3. un 6.§).
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Saskaņā ar Ministru kabineta 2013.gada 4.novembra rīkojuma Nr.522 “Par Latvijas Nacionālā valsts sporta centra “Mežaparks un Tenisa centra “Lielupe” rekonstrukcijas projektiem paredzēto valsts budžeta ilgtermiņa saistību pārdali” 1.3.apakšpunktu tika atbalstīta valsts budžeta ilgtermiņa saistību pārdale uz valsts budžeta programmas 09.00.00 “Sports” apakšprogrammu 09.04.00 “Sporta būves” Tenisa centra “Lielupe” rekonstrukcijas projekta (turpmāk – Projekts) īstenošanai šādā apmērā:* 2014.gadam – 405 493 *euro* apmērā;
* 2016.gadam – 3 334 035 *euro* apmērā;
* 2017.gadam – 4 155 881 *euro* apmērā;
* 2018.gadam – 4 933 452 *euro* apmērā.

 Papildus minētam ar Protokollēmuma 2.punktu IZM tika uzdots nodrošināt, ka SIA “Tenisa centrs “Lielupe”” (turpmāk – Kapitālsabiedrība) 2014.gadā precizē izstrādāto Projektu, paredzot Latvijas Olimpiskās vienības (turpmāk – LOV) darbības nodrošināšanai nepieciešamās telpas, iekārtas un aprīkojumu. Ar IZM 2013.gada 28.decembra rīkojumu Nr.501 “Par Izglītības un zinātnes ministrijas 2014.gada valsts budžeta programmas 09.00.00 “Sports” apakšprogrammas 09.04.00 “Sporta būves” līdzekļu sadalījumu” atbilstoši iepriekšminētā Ministru kabineta rīkojumā un Protokollēmuma 2.punktā noteiktam Kapitālsabiedrībai piešķirti 405 493 *euro* Projekta īstenošanai (pārprojektēšanai). Lai nodrošinātu piešķirto valsts budžeta līdzekļu izlietošanu atbilstoši tam paredzētam mērķim, kā arī vienotos par veicamajiem pasākumiem Protokollēmuma 2.punktā IZM dotā uzdevuma izpildei, IZM organizēja vairākas tikšanās ar visām iesaistītajām pusēm (Kapitālsabiedrību, LOV, biedrību “Latvijas Olimpiskā komiteja” (turpmāk – LOK) un biedrību “Latvijas Tenisa savienība”). Papildus minētam ar IZM 2014.gada 14.februāra vēstuli Nr.01-19/793 LOV un LOK (60% LOV kapitāla daļu turētāja) tika aicināta sniegt viedokli arī rakstveidā. LOK 2014.gada 21.februāra vēstulē Nr.30 (vēstuli parakstījis arī LOV valdes priekšsēdētājs E.Fogelis) pausts viedoklis, ka LOV attīstīšana Jūrmalā nav lietderīga. Tāpat vēstulē norādīts, ka, nolūkā nodrošināt LOV turpmāko attīstību un darbību Rīgā, kā arī, lai pilnībā nodrošinātu mūsdienīga un moderna tenisa centra izveidi Jūrmalā uz Tenisa centra “Lielupe” bāzes, nepieciešams grozīt Protokollēmuma 2.punktu un svītrot norādes uz nepieciešamību paredzēt Projektā LOV darbības nodrošināšanai nepieciešamās telpas, iekārtas un aprīkojumu. Jautājums par LOV darbības nodrošināšanai nepieciešamo telpu projektēšanu Lielupē tika izskatīts arī Kapitālsabiedrības 2014.gada 8.aprīļa dalībnieku sapulcē, kuras laikā LOK (kā Kapitālsabiedrības 0,001% kapitāla daļu turētāja) pārstāvis (E.Fogelis) atkārtoti norādīja, ka neatbalsta LOV paredzēto telpu attīstīšanu Tenisa centra “Lielupe” teritorijā Jūrmalā, kā arī norādīja (uzsvēra), ka atbalsta Projekta īstenošanas turpināšanu. Arī Kapitālsabiedrība 2014.gada 15.aprīļa vēstulē Nr.1-4/16 IZM norādījusi, ka uzskata par lietderīgu Projekta īstenošanai 2014.gadā piešķirtos valsts budžeta līdzekļus 405 493 *euro* apmērā izlietot 2011.gada 11.martā Jūrmalas pilsētas Būvvaldes saskaņotā (pārskaņots 2012.gadā) tehniskā projekta realizācijas uzsākšanai. Kapitālsabiedrības 2014.gada 29.maija vēstulē Nr.1-4/18 IZM iesniegts arī paredzēto darbu veidu uzskaitījums un izmaksu aprēķins saskaņā ar tehniskā projekta kontroltāmēm.  Ņemot vērā minēto un to, ka bez LOK un LOV piekrišanas LOV darbības nodrošināšanai nepieciešamo telpu projektēšana ir nelietderīga, Protokollēmuma 2.punktā IZM dotais uzdevums ir zaudējis aktualitāti. Atzīstot iepriekšminēto uzdevumu par aktualitāti zaudējušu, 2014.gadā Kapitālsabiedrībai piešķirtie valsts budžeta līdzekļi 405 493 *euro* apmērā saskaņā ar Ministru kabineta 2013.gada 4.novembra rīkojuma Nr.522 “Par Latvijas Nacionālā valsts sporta centra “Mežaparks un Tenisa centra “Lielupe” rekonstrukcijas projektiem paredzēto valsts budžeta ilgtermiņa saistību pārdali” 1.3.apakšpunktā noteikto tiks izlietoti Projekta īstenošanas uzsākšanai.  Projekts paredz Tenisa centra “Lielupe” rekonstrukciju, izveidojot Starptautiskās Tenisa federācijas (*International Tennis Federation*) prasībām atbilstošu tenisa centru ar nepieciešamiem apstākļiem dažāda līmeņa čempionātu un profesionāla līmeņa tenisa turnīru organizēšanai, valsts vadošo tenisistu sagatavošanai, kā arī sporta nodarbībām dažāda vecuma iedzīvotāju grupām. Projekta īstenošanas laikā paredzēts: (1) izbūvēt slēgto tenisa halli ar 4 tenisa laukumiem, kur Latvijas izlases un citiem augsta līmeņa sportistiem būtu iespējams trenēties jebkurā laikā neatkarīgi no laika apstākļiem, nodrošinot iespēju organizēt starptautiska mēroga sacensības, t.sk. Deivisa kausa izcīņa, jauniešu un pieaugušo tenisa turnīrus, kā arī nodrošinot iespēju rīkot Starptautiskās Tenisa federācijas pasākumus (sacensības, treneru kursus u.c.). Rekonstruēto Tenisa centra “Lielupe” kompleksu plānots veidot, apvienojot vienotā kompozīcijā jauno un esošo halli. Starp abām hallēm paredzēts veidot 1.stāva savienojošo apjomu ar ieejas vestibila, ģērbtuvju un citu ar hallēm – spēļu laukumiem saistītu telpu, palīgtelpu un tehnisko telpu grupām. Veidojot savienojošo apjomu, ir paredzēts daļēji saglabāt šajā zonā esošo priežu mežu divos nelielos iekšējos pagalmos; (2) demontēt avārijas stāvoklī esošās tenisa laukumu tribīnes un ēkas, kuru vietā izbūvēt jaunus tenisa kortus un labiekārtot teritoriju, kas paredz ieviest skaidru teritorijas zonējumu, strikti nodalot piebraucamo zonu ar autostāvvietām, zonu ap atklātajiem tenisa kortiem skatītāju un spēlētāju vajadzībām, saimniecisko zonu, nodrošinot ērtu ēku un teritorijas izmantošanu dažādu sporta (ne tikai tenisa) un kultūras pasākumu (koncerti gan brīvā dabā, gan telpās, izstādes u.tml.) sarīkošanai; (3) veikt atklāto tenisa kortu rekonstrukciju un jauna centrālā korta izbūvi, uzlabojot to pieejamību ne tikai sportistiem un sacensību dalībniekiem, bet arī Jūrmalas pilsētas iedzīvotājiem un viesiem; (4) veikt esošās halles rekonstrukciju, ieklājot jaunu grīdas segumu un ierīkojot jaunu apgaismojumu, kā arī rekonstruējot inženiertīklus. Lai gan esošais Jūrmalas pilsētas Būvvaldes saskaņotais tehniskais projekts paredz arī viesnīcas izbūvi, ņemot vērā to, ka (1) valsts budžeta līdzekļi viesnīcu būvniecībai nav izmantojami, kā arī (2) viesnīcas pakalpojumi IZM ieskatā neatbilst Valsts pārvaldes iekārtas likuma 88.panta pirmajā daļā noteiktajiem izņēmuma gadījumiem, kuros publiska persona var veikt komercdarbību, IZM kā valstij piederošo 99,999% Kapitālsabiedrības kapitāla daļu turētāja nodrošinās, ka valsts budžeta līdzekļi viesnīcas būvniecībai netiek izlietoti. Arī biedrība “Latvijas Tenisa savienība” 2014.gada 2.jūlija vēstulē izteikusi priekšlikumu viesnīcai paredzēto telpu vietā paredzēt telpas Latvijas Tenisa savienības skolai, kurā jaunie un perspektīvie tenisisti no visiem Latvijas reģioniem varētu trenēties, dzīvot un pilnveidot savas prasmes. Jāatzīmē, ka, veicot tehniskajā projektā paredzēto telpu grupu izmantošanas mērķu maiņu, nav nepieciešams veikt pārprojektēšanas darbus (attiecīgas izmaiņas tiek pārskaņotas projekta īstenošanas posmā). Vienlaikus atzīmējams, ka Jūrmalas pilsētas Būvvaldē pārskaņotā tehniskā projekta derīguma termiņš ir 2015.gada 11.marts. Ja līdz minētam datumam netiks izņemta būvatļauja, tehniskais projekts būs jāpārstrādā. Saskaņā ar Kapitālsabiedrības sniegto informāciju tehniskā projekta pārstrādes provizoriskās izmaksas šādā gadījumā būtu 130`000 *euro*.  Ņemot vērā faktu, ka ar Ministru kabineta 2013.gada 4.novembra rīkojuma Nr.522 “Par Latvijas Nacionālā valsts sporta centra “Mežaparks un Tenisa centra “Lielupe” rekonstrukcijas projektiem paredzēto valsts budžeta ilgtermiņa saistību pārdali” 1.3.apakšpunktu Projekta īstenošanai pieejamais valsts budžeta finansējums ir sadalīts pa vairākiem gadiem (2014., 2016., 2017. un 2018.gadam), Kapitālsabiedrība nodrošinās, ka Projekta ietvaros paredzētie būvniecības darbi tiks veikti atbilstoši Projekta īstenošanai pieejamajam finansējumam (tā sadalījumam pa gadiem), nepieciešamības gadījumā būvniecības darbu iepirkuma nolikumā paredzot izslēdzamās būvniecības kārtas. Vienlaikus šāds nosacījums neliedz Kapitālsabiedrībai pēc detalizētas analīzes par saimnieciski izdevīgāko variantu veikšanas izvērtēt iespēju normatīvajos aktos noteiktā kārtībā saņemt Valsts kases aizdevumu (saskaņā ar Likuma par budžetu un finanšu vadību 36.panta nosacījumiem), vai arī saņemt kredītu komercbankā (to izvēloties Publisko iepirkumu likumā noteiktā kārtībā) un tādejādi īstenot Projektu ātrākā termiņā. Tāpat tiks nodrošināts, ka Projekta īstenošanas kopējās izmaksas no valsts budžeta nepārsniegs šim mērķim ar iepriekšminēto Ministru kabineta rīkojumu paredzēto līdzekļu kopējo apmēru (12`828`861 *euro*). Atzīmējams, ka pēc Projekta īstenošanas Kapitālsabiedrība Tenisa centra “Lielupe” saimniecisko darbību nodrošinās bez valsts budžeta finanšu līdzekļu (dotācijas) piešķiršanas.Jautājums par Protokollēmuma 2.punktā IZM dotā uzdevuma atzīšanu par aktualitāti zaudējušu izskatīts arī Latvijas Nacionālās sporta padomes 2014.gada 24.jūlija sēdē, kur minētais priekšlikums tika atbalstīts, vienlaikus uzdodot (prot. Nr.3 6.§, 6.3.apakšpunkts) IZM papildināt Ministru kabineta sēdes protokollēmuma projektu ar uzdevumu IZM (Kapitālsabiedrībai) nodrošināt, ka Projekta īstenošanai 2014.gadā piešķirtie valsts budžeta līdzekļi 405`493 *euro* apmērā tiek izlietoti līdz 2014.gada 31.decembrim. Tāpat minētajā Latvijas Nacionālās sporta padomes sēdē Ministru kabinetam izteikts aicinājums (prot. Nr.3 3.§, 3.3.3.apakšpunkts) daļu no Murjāņu sporta ģimnāzijas esošo būvju rekonstrukcijas un multifunkcionālas slēgtas sporta manēžas būvniecības projekta īstenošanai 2014.gadā paredzētajiem valsts budžeta līdzekļiem novirzīt Sporta centra “Mežaparks” rekonstrukcijai, primāri veicot LOV darbības nodrošināšanai nepieciešamā Sporta medicīnas centra (R.Feldmaņa ielā 11, Rīgā) rekonstrukciju un aprīkošanu, kā arī veicot sporta centra jumta remontu. Tādejādi arī Latvijas Nacionālā sporta padome ir atbalstījusi to, ka LOV arī turpmāk atradīsies Rīgā – Sporta centrā “Mežaparks”. |
| 3. | Projekta izstrādē iesaistītās institūcijas | Ministru kabineta sēdes protokollēmuma projektu sadarbībā ar Kapitālsabiedrību izstrādāja IZM. Sākotnēji sabiedrības iesaiste norisinājās, LOK un biedrībai “Latvijas Tenisa savienība” piedaloties diskusijās, kā arī sniedzot rakstveida viedokli par LOV darbības nodrošināšanai nepieciešamo telpu, iekārtu un aprīkojuma paredzēšanu Tenisa centrā “Lielupe” Jūrmalā. Tāpat LOK kā viena no Kapitālsabiedrības kapitāla daļu turētājām piedalījās Kapitālsabiedrības 2014.gada 8.aprīļa dalībnieku sapulcē. Plašāka sabiedrības iesaiste norisinājās Latvijas Nacionālās sporta padomes 2014.gada 24.jūlija sēdē (piedaloties arī LOK un LOV pārstāvjiem), kurā tika atbalstīts (prot. Nr.3 6.§) IZM priekšlikums atzīt Protokollēmuma 2.punktā IZM doto uzdevumu par aktualitāti zaudējušu. |
| 4. | Cita informācija | Ministru kabineta sēdes protokollēmuma projekts tiešā veidā attiecas uz tūrisma, sporta un brīvā laika politiku (sporta politiku). Pastarpināti Ministru kabineta sēdes protokollēmuma projekts attiecas uz budžeta un finanšu politiku. |

*Anotācijas II, III, IV, V, VI un VII sadaļa – Ministru kabineta sēdes protokollēmuma projekts šīs jomas neskar.*

Izglītības un zinātnes ministre Ina Druviete

Vizē:

Valsts sekretāra vietniece –

Sporta departamenta direktore,

valsts sekretāres pienākumu izpildītāja Ulrika Auniņa – Naumova

28.07.2014. 12:52

1529

Izglītības un zinātnes ministrijas

Sporta departamenta

direktora vietnieks E.Severs

67047935, edgars.severs@izm.gov.lv